Etruskide kultuuri uurimine on viimaseil aastakümneil arenenud silmapaistvate tagajärgedega, tänu eeskätt  rea etruskoloogide, kuid ka teiste antiikkultuuri uurijate töödele. Seetõttu oleme tänapäeval kaugele eemaldunud tollest, võiks öelda veidi üleolevast suhtumisest etruskesse, mida jagas näit. isegi niisugune geniaalne Vana-ltaalia kultuuri tundja, nagu Mommsen, kuigi K. O. Mülleri sellekohased uurimused oleksid ehk pidanud teda sundima suuremale ettevaatu­sele, ja samuti peame praegusajal omistama etruskidele mitte ainult suurema kultuurilise iseseisvuse kui seda on tehtud varemini, vaid osalt ka, nagu  allpool näeme, küllaltki tähtsa missiooni täitmise antiikse kultuuri arengus üldse.